एमाले सांसद नेम्वाङ मेडिसिटी अस्पताल भर्ना
एमालेका नेता एवम् प्रतिनिधिसभा सदस्य बसन्तकुमार नेम्वाङलाई थप उपचारका लागि ललितपुरस्थित नेपाल मेडिसिटी अस्पताल ल्याइएको छ । उनलाई बुधबार साँझ ६ बजेतिर हेलिकप्टबाट अस्पताल ल्याइएको हो ।
काठमाडौँ — एमालेका नेता एवम् प्रतिनिधिसभा सदस्य बसन्तकुमार नेम्वाङलाई थप उपचारका लागि ललितपुरस्थित नेपाल मेडिसिटी अस्पताल ल्याइएको छ । उनलाई बुधबार साँझ ६ बजेतिर हेलिकप्टबाट अस्पताल ल्याइएको हो ।अस्वस्थ भएपछि उपचारका लागि ताप्लेजुङ अस्पतालमा सांसद नेम्वाङ ।बिहान ११ बजेतिर एक्कासी शरीरको दहिने भाग नचल्नुका साथै बोलीसमेत बन्द भएपछि नेम्वाङलाई ताप्लेजुङबाट थप उपचारका लागि काठमाडौं ल्याइएको हो ।अस्पताल उच्च स्रोतका अनुसार अस्पताल पुर्‍याइए लगत्तै उनको एमआरआई गरिएको थियो । एमआरआई रिपोर्टमा उनको मस्तिष्कको देब्रे भागको धमनीमा रगत जमेको देखिएको छ ।'देब्रे भागको मस्तिष्कमा समस्या आएका कारण उनको शरीरको दाहिने भाग नचलेको हो । साथै उनको बोली पनि बन्द छ,' अस्पताल स्रोतले भन्यो, 'अहिले मेडिसिटी अस्पतालको न्युरोइन्टरभेन्सनका चिकित्सकसहितको टोलीले क्याथल्याबमा मेकानिकल थ्रम्बेक्टोमी गरिररहेको छ ।'सामान्य चिकित्सकीय भाषामा मेकानिकल थ्रम्बेक्टोमी भनेको तिघ्राको नसाबाट तार छिराएर रगत जमेको स्थान पुगी त्यहाँ जमेर बसेको रगत झिक्ने विधि हो । यो उपचार विधिमा बिरामीको खप्परलाई शल्याक्रिया नै नगरी धमनीबाट नै जमेको रगत झिक्न सकिन्छ भने एन्युरिजम (मस्तिष्कभित्र बेलुन जस्तै फुलेको धमनी)को उपचार पनि गर्न सकिन्छ । यो प्रक्रिया विशेष गरेर मस्तिष्कघातका साथै एन्युरिजमका समस्या देखिएका बिरामीका लागि लाभदायक मानिन्छ । पार्टीको कार्यक्रममा सहभागी हुन ताप्लेजुङ पुगेका नेम्वाङ बसिरहेको ठाउँबाट उठ्न खोज्दा एक्कासी ढलेका थिए । प्रतिनिधिसभाका सांसदसमेत रहेका नेम्वाङ एमाले ताप्लेजुङको इन्चार्ज हुन् ।